Útvar hlavného kontrolóra 							
Mesta Košice

S p r á v a
o   v ý s l e d k u   k o n t r o l y
V súlade s oprávnením podľa zákona č. 369/1990 Zb. o obecnom zriadení v znení neskorších predpisov vykonal Útvar hlavného kontrolóra mesta Košice v období od 04.07.2011 do 22.08.2011 kontrolu vybavovania sťažností a petícií v Meste Košice - Kancelária primátora za obdobie roka 2010.
Kontrole bola podrobená evidencia podaných sťažností a petícií a písomná dokumentácia všetkých sťažností a petícií za kontrolované obdobie.
Kontrolou bolo zistené:
1. Sťažnosti 
1.1 Centrálna evidencia sťažností
Centrálna evidencia podaných sťažností je vedená v súlade s ustanoveniami 
§ 10 zákona č. 9/2010 Z. z. o sťažnostiach (ďalej len „zákon o sťažnostiach“) oddelene od evidencie ostatných písomností. Sťažnosti sú evidované v samostatnej viazanej knihe určenej na tento účel.
Evidencia obsahuje v zmysle zákona o sťažnostiach najmä tieto údaje:
-	poradové číslo sťažnosti, dátum doručenia a dátum zapísania sťažnosti, opakovanej sťažnosti a ďalšej opakovanej sťažnosti,
-	meno, priezvisko, adresu trvalého pobytu alebo prechodného pobytu sťažovateľa, resp. názov a sídlo právnickej osoby, meno a priezvisko osoby oprávnenej za ňu konať,
-	predmet sťažnosti,
-	dátum pridelenia sťažnosti na prešetrenie a komu bola pridelená,
-	výsledok prešetrenia sťažnosti,
-	prijaté opatrenia a termíny splnenia,
-	dátum vybavenia sťažnosti, opakovanej sťažnosti alebo odloženia ďalšej opakovanej sťažnosti,
-	výsledok prekontrolovania predchádzajúcej sťažnosti alebo prešetrenia opakovanej sťažnosti,
-	dátum postúpenia sťažnosti orgánu príslušnému na jej vybavenie,
-	dôvody, pre ktoré orgán verejnej správy sťažnosť odložil,
-	poznámku.
Záznamy v knihe evidencie sťažností sú vedené prehľadne a k termínu kontroly zodpovedajú aktuálnemu stavu.
1.2 Vybavovanie sťažností

Vybavovanie sťažností v podmienkach Mesta Košice zabezpečuje Kancelária primátora. Za rok 2010 bolo prijatých 154 podaní, z toho 11 bolo vybavených v zmysle ustanovení zákona č. 152/1998 Z. z. o sťažnostiach a 143 podľa zákona č. 9/2010 Z. z. o sťažnostiach (účinnosť nadobudol dňa 01. 02. 2010). Jedna sťažnosť bola podľa obsahu vyhodnotená a vybavená ako podanie. 
V podaniach vybavených v zmysle zákona č. 152/1998 Z. z. o sťažnostiach Útvar hlavného kontrolóra nezistil nedostatky. Z 11 podaní bolo:

-	6 neopodstatnených sťažností,
-	1 sťažnosť bola odstúpená na priame vybavenie inému subjektu,
-	4 ostatné sťažnosti.

Z celkového počtu 143 sťažností vybavovaných v zmysle ustanovení zákona č. 9/2010 Z. z. o sťažnostiach bolo:

-	28 opodstatnených sťažností,
-	3 čiastočne opodstatnené sťažnosti,
-	44 neopodstatnených sťažností,
-	24 sťažností bolo odstúpených na priame vybavenie iným subjektom,
-	32 ostatných sťažností,
-	12 odložených sťažností.
Do ostatných sťažností boli zahrnuté podania:
-	ktorých vybavenie bolo pozastavené z dôvodu neposkytnutia požadovanej spolupráce zo strany sťažovateľa,
-	zaslané Mestu Košice na vedomie a adresované iným subjektom,
-	zaslané ako sťažnosť, podľa obsahu vybavené ako podanie,
-	opakované sťažnosti,
-	anonymné podania.
Kontrolou dokumentácie k jednotlivým sťažnostiam boli zistené nasledujúce nedostatky:
1.2.1 Nedodržanie lehoty na vybavenie sťažnosti
V zmysle § 13 ods. 1 zákona č. 9/2010 Z. z. o sťažnostiach príslušný orgán verejnej správy je povinný prešetriť a vybaviť sťažnosť do 60 pracovných dní. Podľa § 13 ods. 2 zákona o sťažnostiach, ak je sťažnosť náročná na prešetrenie, môže vedúci orgánu verejnej správy alebo ním splnomocnený zástupca lehotu predĺžiť pred jej uplynutím o 30 pracovných dní. Orgán verejnej správy oznámi predĺženie lehoty sťažovateľovi bezodkladne, písomne, s uvedením dôvodu.
Kontrolou bolo zistené, že v sťažnosti č. 73/2010 nebola dodržaná zákonom stanovená lehota na vybavenie sťažnosti. Ide o sťažnosť M. M., Košice, na Bytový podnik mesta Košice, s.r.o. pri správe dvoru na Kováčskej ul. č. 8 v Košiciach. Sťažnosť bola zaevidovaná dňa 29. 06. 2010. Lehota na vybavenie sťažnosti bola z dôvodu náročnosti na prešetrenie podľa § 13 odsek 2 zákona o sťažnostiach predĺžená o 30 pracovných dní. Sťažovateľovi bolo predĺženie lehoty oznámené listom zo dňa 21. 09. 2010. Týmto sa lehota na vybavenie sťažnosti predĺžila na termín 08.11.2010. Oznámenie o výsledku prešetrenia sťažnosti bolo sťažovateľovi zaslané dňa 19. 11. 2010, sťažnosť teda bola vybavená sedem pracovných po uplynutí lehoty na vybavenie sťažnosti. Nedodržaním lehoty na vybavenie sťažnosti Mesto Košice porušilo§ 13 zákona o sťažnostiach.
1.2.2. Iné kontrolné zistenia
1)	Podľa § 20 ods. 1 zákona o sťažnostiach je sťažnosť vybavená odoslaním písomného oznámenia výsledku jej prešetrenia sťažovateľovi. V oznámení sa uvedie, či je sťažnosť opodstatnená alebo neopodstatnená. Evidencia sťažností síce údaj o opodstatnenosti, resp. neopodstatnenosti sťažnosti obsahuje, avšak vo viacerých prípadoch tento údaj absentuje v oznámení o výsledku prešetrenia sťažnosti zaslanej sťažovateľovi. Týmto dochádza zo strany Mesta Košice k porušovaniu ustanovenia § 20 ods. 1 zákona č. 9/2010 Z. z. o sťažnostiach. Napr.: 
a)	poradové číslo sťažnosti 114/2010
-	sťažnosť B. S., Košice na opravu cestnej komunikácie pred rodinným domom
na Kmeťovej ul. č. 4 zo dňa 21. 09. 2010,
b)	poradové číslo sťažnosti 58/2010
-	sťažnosť M. B., Košice o prehodnotenie pokuty revízorom DPMK a.s. zo dňa 01. 06. 2010,
c)	poradové číslo sťažnosti 95/2010
-	sťažnosť M. P., Košice – začatie opravy Kostolianskej cesty v MČ Košice – Sever zo dňa 16. 08. 2010,
d)	poradové číslo sťažnosti 73/2010
-	sťažnosť M. M., Košice na Bytový podnik mesta Košice, s.r.o. pri správe dvoru na Kováčskej ul. č. 8 v Košiciach zo dňa 29. 06. 2010.

2)	Podľa § 12 ods. 1 zákona o sťažnostiach sťažnosť nesmie byť pridelená na prešetrovanie a vybavenie tomu, proti komu smeruje, ani zamestnancovi v jeho riadiacej pôsobnosti. 
Sťažnosť Mgr. I. N., Košice na dohodu o zmene pracovnej zmluvy zo dňa 07. 09. 2010 č. 104/2010. Sťažnosť bola listom zo dňa 08. 09. 2010 obsahujúcim reakciu oddelenia školstva MMK odstúpená z oddelenia školstva MMK na Kanceláriu primátora, ktorá ju následne postúpila na priame vybavenie štatutárnemu orgánu školy, voči ktorému bola sťažnosť smerovaná, čo je v rozpore s ustanovením § 12 ods. 1 zákona o sťažnostiach.
2. Petície
2.1 Vybavovanie petícií
Vybavovanie petícií v podmienkach mesta Košice je zabezpečované v súlade so zákonom č. 85/1990 Zb. o petičnom práve v znení zákona č. 242/1998 Z. z. a zákona č.112/2010 Z. z. priamo Kanceláriou primátora. Za rok 2010 bolo prijatých 28 petícií, 14 bolo prijatých do účinnosti novely zákona č. 112/2010 Z. z. a 14 po účinnosti tejto novely. Z celkového počtu petícií nespĺňali dve petície príslušné náležitosti a jedna bola mestu zaslaná na vedomie. 
Útvar hlavného kontrolóra zistil v jedinom prípade porušenie zákona Mestom Košice, a to v petícii s poradovým číslom 3/2010 – petícia K. L., Košice, za záchranu lesa v Košiciach pri sídlisku Ťahanovce. Petícia bola zaevidovaná dňa 18. 02. 2010. 
Podľa § 5 ods. 6 zákona č. 85/1990 o petičnom práve v znení zákona č. 242/1990 Z. z. (ďalej len „zákon o petičnom práve“) príslušný orgán verejnej správy je povinný prešetriť a vybaviť petíciu tak, aby zistil skutočný stav veci, jeho súlad alebo rozpor s právnymi predpismi a verejným alebo iným spoločným záujmom. Výsledok vybavenia petície písomne oznámi do 30 dní od doručenia petície alebo od odstránenia jej nedostatkov podľa odseku 4 osobe, ktorá podala petíciu, alebo osobe určenej na styk s orgánom verejnej správy. Ak nie je možné vybaviť petíciu v tejto lehote, príslušný orgán verejnej správy písomne oznámi osobe, ktorá ju podala, že petícia bude vybavená v ďalšej 30-dňovej lehote.
V zmysle uvedeného bolo osobe určenej na zastupovanie v styku s orgánom verejnej správy oznámené, že petíciu nemožno vybaviť v lehote 30 dní, preto bude vybavená v ďalšej 30-dňovej lehote. 
Zákon o petičnom práve v § 5 ods. 7 ustanovuje: „Ak je predmetom petície činnosť orgánov územnej samosprávy, jej poslancov alebo štatutárneho orgánu organizácie, ktorej zriaďovateľom je orgán územnej samosprávy, petíciu vybavuje príslušný orgán územnej samosprávy“.
Keďže petícia žiada „rozhodovacie orgány mesta“ o rešpektovanie platného územného plánu, je zrejmé, že predmetom petície je činnosť mestského zastupiteľstva. Petíciu týkajúca sa činnosti mestského zastupiteľstva v zmysle § 5 ods. 7 zákona o petičnom práve petíciu vybavuje mestské zastupiteľstvo, preto bola predložená na jeho najbližšie rokovanie, ktoré sa konalo dňa 27. 04.2010, teda až po uplynutí lehoty na vybavenie petície. Z uvedeného vyplýva, že aj písomná odpoveď o vybavení petície bola zaslaná po uplynutí zákonnej lehoty - 12. 05. 2010. Mesto Košice nedodržaním zákonom stanovenej lehoty na vybavenie petície porušilo § 5 ods. 6 zákona o petičnom práve.  
Kontrolovaný subjekt v stanovenej lehote ku kontrolným zisteniam nepodal námietky.
Súčasťou správy o výsledku kontroly sú prijaté opatrenia na nápravu nedostatkov zistených kontrolou a na odstránenie príčin ich vzniku.

V Košiciach, 24. 08. 2011 

								Ing. Hana Jakubíková
							     Hlavný kontrolór mesta Košice

		- Text správy neprešiel jazykovou úpravou -